ጅማ ዩኒቨርሲቲን በተለይ ከሌሎች ዩኒቨርሲቲዎች ለየት የሚያደርገው በትኩረት እየሰራበት ያለው ማህበረሰብ አቀፍ የትምህርት አሰጣጥ ዘዴው ነው። ቀደም ሲልም እንደገለፅኩልሽ በእኛ አመለካከትና ፍልስፍና፤ ተማሪዎች ጥሩ እውቀት ሊጨብጡ የሚችሉት በካምፓስ ምሁራን፣ ፕሮፌሰሮችና ክፍል ውስጥ በተገደበ ንድፈ ሀሳብ ብቻ አይደለም። በመምህራን የሚያገኙት እውቀት እንዳለ ሆኖ፣ በማህበረሰቡም ውስጥ እውቀትና ክህሎት አለ፤ ሁለቱን አቀናጅተው እንዲማሩ ማድረጋችን ነው። ይህን ለማድረግ ተማሪዎቹ ወደ ማህበረሰቡ ይወርዳሉ፤ ችግር ይለያሉ፤ ለችግሩ መፍትሄ ይሰጣሉ፡፡ ይሄ በአብዛኞቹ ዩኒቨርሲቲዎች እምብዛም የተለመደ አይደለም፡፡ በ3 ዓመት የሚመረቅ ተማሪ፣ በትንሹ ሁለት ጊዜ ወደ ማህበረሰቡ ይወርዳል፡፡ ታዲያ ሲሄዱ ኮርስ ነው፣ ክሬዲት አወር አለው፤ ይገመገማሉ፤ ውጤታቸው በስራቸው ይለካል፡፡
